शीतल के साथ जीने मरने की कसमें खाने वाला बादल अब कामिनी के साथ रातें गुजारने लगा
अक्सर रात में सोते समय शीतल के मन की शांति और चैन दम तोड़ने लगती है जब वो बादल के शरीर से कामिनी की देह की गंध महसूस करती है।
मनुष्य की विडंबना यही है कि वो मजबूत होते हुए भी कहीं बहुत कमजोर है। मस्तिष्क का हल्का सा तंतु हिला नहीं कि जैसे भूचाल आ जाता है, आंधी तूफान आ जाता है, फट पड़ता है बादल और जलने लगती है धरती? सब कुछ ऐसे होता है जैसे बैठा हुआ सही आदमी भी एकदम बागी बन जाता है
कुछ ऐसा ही हुआ था शीतल के साथ जब उस रात मस्त और दूधिया चांदनी में बाहर घूमने के लिए उसने बादल से कहा था।“तुम्हें जाना है तो जाकर घूम लो, मुझे तो नींद आ रही है। और एक बात कान खोलकर सुन लो, मुझे सोते हुए डिस्टर्ब मत किया करो,” टका सा जवाब देकर बादल ने मुंह दूसरी तरफ मोड़ लिया।
शीतल के दिल में नफरत बिच्छू सा डंक मार गयी। आखिर कब तक झूलेगी उसकी जिंदगी जिम्मेदारी और कड़वी सच्चाई के झूले में? क्यों ढोती जा रही है वो मियां बीवी के एकतरफा रिश्ते का बोझ? कितने पीर फकीरों की दरगाहों के चक्कर काट लिए, कोई मंदिर, मस्जिद और गुरुद्वारा नहीं छोड़ा जहां उसने औलाद की भीख न मांगी हो। तो क्या करे वो। अपनी जिंदगी का महल यूं ही खंडहर होते हुए देखती रहे? बादल की मोहब्बत के दरख्त को सूखता देखती रहे?
अक्सर रात में सोते समय शीतल के मन की शांति और चैन दम तोड़ने लगती है जब वो बादल के शरीर से कामिनी की देह की गंध महसूस करती है। उस रात भी उसने कामिनी की देह की गंध को महसूस की थी।
उसे याद आया मां अक्सर कहा करती थीं, “मर्द की जात अधूरी औरत नहीं अपनाती।”
पूरी औरत वो भी बनना चाहती है। गोद सूनी होने का खालीपन उसे भी कचोटता है। सूना पड़ा आंगन, बच्चे की किलकारी, हंसी सुनने के लिए उसके कान भी तरसते हैं। वो भी चाहती है कि उसकी बाहें नन्हें मासूम को झुलाएं, होंठ लोरी गाएं, लेकिन ये सब उसकी किस्मत में नहीं है।
तो क्या करे वो? आत्महत्या कर ले? तलाक ले ले? पर तलाक से क्या उसकी समस्या सुलझ जाएगी? या मन को व्यस्त रखने के लिए कोई काम शुरू कर दे। लेकिन उससे भी क्या होगा? बादल का भटकना, उसे छोड़कर कामिनी के साथ रातें गुजारना, हर रोज उसकी बाहों में सिमटना खत्म हो जाएगा?
“मेरा घर में गंवार, अनपढ़ औरतों की तरह मन नहीं लगता, औलाद नहीं है तो मुझे कुछ काम तो करने दो,” एक बार उसने बादल से कहा, तो बादल खौलते पानी सा उबलकर चिल्लाने लगा, “हमारे परिवार में औरतें नौकरी नहीं करतीं।”
“लेकिन पुरुष ऐयाशी करते हैं,” उस समय लगा था कि पल भर का तूफान है, कुछ समय बाद अपने आप थम जाएगा, लेकिन अब तो बात बात पर रोक टोक, बंधन, सीमाएं, अत्याचार और शोषण ही शीतल की जिंदगी का हिस्से बन गये हैं।
“बादल उठो, मुझे तुमसे बात करनी है।”
“ये क्या बदतमीज़ी है? रात को सोने भी नहीं देती!”
“नहीं सोने दूंगी। आज तुम्हें बताना ही पड़ेगा…” अंगद के पांव सी अड़ गयी थी शीतल।
“क्यों जाते हो तुम कामिनी के पास। ये सब करना था तो मुझसे शादी क्यों की?” शीतल की आंखों से झर झर आंसू बहने लगे।
बादल उसे देर तक घूरता रहा, फिर चिल्ला कर बोला, “हां, है कामिनी के साथ मेरे संबंध। मुझे एक औलाद चाहिए और वो तुम मुझे नहीं दे सकती, क्योंकि तुम एक बांझ हो। हो सकता है कामिनी मुझे दे दे…”
शीतल स्तब्ध थी बादल का ये रूप देखकर। जिस बादल ने उसके साथ प्यार में जीने मरने की कसमें खाई थीं, वो कैसे बदल गया।
उसका धैर्य जवाब देने लगा, “तो क्या तुम मुझे भी अपने साथ रखोगे और कामिनी को भी?”
“हां, मैं तुम्हें तलाक नहीं दूंगा। प्यार करता हूं तुमसे।”
“क्या कहा, प्यार करते हो। जानते हो, प्यार एक खुशबू है। प्यार एक एहसास है। प्यार दो दिलों को जोड़ता है। प्यार खुदगर्ज नहीं होता। यह बलिदान पर टिकता है, धोखे पर नहीं। तुम मुझे प्यार नहीं करते हो बादल, मेरे साथ समझौता कर रहे हो।”
“तुम चाहे जो कुछ समझो, लेकिन मैं तुम्हें तलाक नहीं दूंगा। मेरे घर की इज्जत नीलाम हो जाएगी। कोई मेरी बहनों से शादी नहीं करेगा…”
“क्या खूब! अपनी बहनों का तुम्हें अब खयाल आ रहा है? सच तो ये है कि न तुम्हें अपनी बहनों का खयाल है, न ही परिवार की इज्जत का। तुम सिर्फ और सिर्फ ‘एलिमनी’ के पैसे बचाना चाह रहे हो।”
बादल कंबल ओढ़ कर सो गया, लेकिन शीतल की आंखों में नींद नहीं थी।
अचानक उसे अपनी सहेली डॉक्टर नीना से हुई अपनी बातचीत याद आ गई-
“नीना, तो क्या अब मैं कभी मां नहीं बन सकूंगी?”
“क्यों नहीं, तुझ में जो कमी थी वो तो इलाज के बाद ठीक हो गयी। मुझे तो ये समझ में नहीं आ रहा कि अब तुम कंसीव क्यों नहीं कर रही हो।”
फिर कुछ देर ठहर कर बोलीं, “तुमने अपने पति का चेकअप करवाया है?”
“नहीं, उन्होंने तो अपना चेकअप कभी नहीं करवाया।”
“शीतल, ये हमारे पुरुष प्रधान समाज की विडंबना है कि हर हाल में दोषी केवल एक स्त्री को समझा जाता है, लेकिन कई बार दोषी पुरुष भी होता है। तुम एक दिन अपने पति को मेरे क्लिनिक में लेकर आओ चेकअप के लिए।”
लेकिन बार बार कहने के बाद भी बादल ने अपना चेकअप नहीं करवाया। बच्चे की चाहत में कामिनी से ही जुड़ा रहा।
डॉक्टर नीना की बात याद करके शीतल ने दृढ़ निश्चय किया कि बादल को एक बार वो डॉक्टर नीना के क्लिनिक में जरूर ले जाकर रहेगी।
दस पंद्रह दिन और निकल गये। एक दिन शीतल ने बहुत जोर जबरदस्ती करके डॉक्टर नीना के क्लिनिक में जाकर बादल का चेकअप करवाया।
पुरानी कहावत है- ‘जो इंसान आसमान को देख कर थूकता है, थूक उसी इंसान के ऊपर आकर गिरती है।’
हुआ भी वही। चेकअप करवाने पर पता चला कमी शीतल में नहीं बादल में थी। रिपोर्ट देखकर बादल का तना हुआ सीना नीचे झुक गया। उसकी क्रोधित आंखों में सरलता, सहजता उग आयी।
अब वो आसमान में उड़ने के बजाय धरती पर चलने लगा। वो खुद भी गंभीर और चुपचाप रहने लगा। इस बदलाव का कारण शीतल के अलावा किसी को भी पता नहीं था, क्योंकि सारा प्रकरण गुप्त रखा गया था।
एक दिन उसने डॉक्टर नीना से बात की, तो पता चला कि वो ‘आईवीएफ’ से मां बन सकती है। यह बात उसने बादल को बतायी तो वो इस प्रक्रिया के लिए तैयार नहीं हुआ। पहले से ही उसकी मर्दानगी जख्मी हो रही थी। बड़ी मुश्किल से डॉक्टर नीना के समझाने पर वो शीतल को आईवीइफ सेंटर ले गया। इस टेकनीक से शीतल प्रेग्नेंट हो गयी।
शीतल का प्रेग्नेंट होना उस परिवार में ऊसर में फूल खिलने के समान था। चारों तरफ ख़ुशियों के फूल खिल उठे। शीतल के सास ससुर ने तो उसे अपनी पलकों पर सजा लिया।
एक दिन पौ फटते ही शीतल ने बेटे को जन्म दिया। बुझते हुए दिये की लौ की मानिंद रहने वाली शीतल की आंखों में हजारों सितारों की चमक तो गर्भवती होते समय ही आ गयी थी, बेटा पैदा होने के बाद तो चांद सूरज चमकने लगे थे।
दिन गुजरते गये। शीतल का दूध रंग लाने लगा। बेटा गोरा चिट्टा तो था, लेकिन नाक नक्श अंजाने थे।
लोग देखते ही टोक देते, “बादल, आपका बेटा आपके ऊपर तो बिल्कुल ही नहीं गया है। किसकी शक्ल सूरत लेकर पैदा हुआ है?”
कोई कहता, “हो सकता है शीतलजी ने इसी शक्ल सूरत का फोटो अपने कमरे में टांगा हो।”
ऐसी अनर्गल बातें सुनकर बादल का दिल फटे दूध सा हो जाता, आंखें नम हो जातीं, दिमाग़ पहिये सा घूमने लगता, लेकिन कलेजे पर पत्थर रख कर बर्दाश्त करता रहता।
अपनी अक्षमता का दोष हमेशा शीतल पर डालने वाला बादल अब उसी से आंखें चुराने लगा था। एक कसक, एक वेदना, एक पीड़ा उसे हर पल कचोटती रहती।
उधर कामिनी भी उसे हर समय ब्लैक मेल करने की कोशिश करती रहती।
शीतल से पति की ये हालत देखी नहीं जाती थी।
एक दिन उसने बादल के सामने अपना दिल खोलकर रख दिया, “बादल, सब कहते हैं कि बीवी सिर्फ तकलीफ देती है, कभी किसी ने ये नहीं कहा कि तकलीफ में हमारा साथ सिर्फ बीबी ही देती है। मैं आपको कैसे समझाऊँ कि आप मेरे क्या हो। आप ही मेरी जमीन हो, आप ही मेरा आसमान हो।”
बादल आंखें नीची करके शीतल की हर बात को चुपचाप सुनता रहा।
शीतल अभी भी कहती जा रही थी, “दुनिया में बहुत से लोग हैं जो मां बाप नहीं बन पाते। लेकिन सभी आपकी तरह कामिनी जैसी औरतों के पास नहीं जाते। बल्कि मिल जुलकर अपनी समस्या का समाधान ढूंढते हैं। हम भी ढूंढ सकते थे। लेकिन ऐसा नहीं हुआ।”
बादल ने जवाब में कुछ नहीं कहा, वो एकटक शीतल को देखे जा रहा था।
कामिनी आज दिल की हर बात कह लेना चाहती थी, “बादल, कितना अच्छा हो अगर हम जो नहीं उसे एक बुरा सपना समझकर हम भूल जाएं और जो हो रहा है उसी में अपनी खुशी ढूंढने की कोशिश करें।”
अचानक एलेक्सा गाना गाने लगी-
न कोई शिकवा तुझ से है, न ही गिला खुद से हैसंवर गई ये मेरी दुनिया, जब से मिली आपसे हूं
शीतल के कंधे पर सिर रख कर बादल सिसक उठा। दोनों पति पत्नी के बीच मान मर्दन हो चुका था। नन्हें से बेटे के होंठ भी मुस्कुरा उठे थे।
- पुष्पा भाटिया
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें